། ལ་ཕར་རྒྱབ་ལ་འགྲོ་བའི་ལམ་ལ་ཞུགས་དུས། གྲོགས་མཆེད་རྣམས་ན་རེ། ཟླ་བོ་མེད་པར་མ་འགྲོ་བསྡད་པ་དྲག་ཟེར་དུས། དང་པོ་ཨ་མའི་དེ་ནས་ཡོང་ཙ་ན་ཡང་ཟླ་བོ་དང་གོས་མེད་དུ་ཡོང་བ་ཡིན། ད་བཞག་འཆི་བའི་དུས་སུ་ཡང་ཟླ་བོ་དང་གོས་མེད་གཅིག་པུར་འགྲོ་བ་ཡིན་པ་ལ། ཟླ་བོས་ག་ན་ལངས་བྱས། རས་ཀྱི་གླང་རུ་གཅིག་ཡོད་པ་དེ་ཁུར་ནས་ཕྱིན་པའི་སྒོ་འགག་ཏུ་ཤར་སྒོ་པའི་ཡོན་བདག་དགེ་བསྙེན་གྱི་ནུ་བོ་དོན་ཡོད་བཟང་པོ་ཟེར་བ་དེ་ཕྱེ་རྐྱལ་བ་ཆེན་པོ་ཁུར་ནས་བྱུང་བ་དང་ཏུག་འཕྲད། རྟེན་འབྲེལ་ཤིན་ཏུ་བཟང་བྱས་ནས་དབུར་སྟོད་ངོས་ལ་ཕྱིན་ནས་གྲོག་ནང་དུ་སླེབ་དུས། བླ་མ་ཨོ་རྒྱན་པའི་དྲུང་དུ་མཇལ་དུ་འགྲོ་དགོས་སྙམ་པ་ལ། བླ་མ་ཨོ་རྒྱན་པ་འབྲི་གུང་ལ་བཞུད་ནས། མི་བཞུགས་ཟེར་བ་གཅིག་ཐོས་པས། དེར་ཨོ་རྒྱན་ལ་མ་ཕྱིན་པར། ཆོས་རྗེ་པཎ་ཆེན་པའི་དྲུང་དུ་འགྲོ་བསམ་ནས། ལ་གཅིག་ལ་འཛེག་དུས། སྟོད་ཡ་གི་ནས་མར་ལ་བྱིས་པ་སིལ་པོ་ཁུར་བ་གཅིག་བྱུང་བས་རྟེན་འབྲེལ་གཅིག་བརྟག་དགོས་བསམ་ནས་བལྟས་ཙ་ན། སིལ་པོ་དེ་ཡང་གཅི་བ་གསེར་ཁ་མ་གཅིག་གིས་ལྟེམ་གྱིས་ཁེངས་འདུག་ཁྱོད་ལ་མིང་ཅི་ཟེར་བྱས་པས། གུ་རུ་སྐྱབས་ཟེར་བ་ཡིན་ཟེར་བས། རྟེན་འབྲེལ་བཟང་བསམ་ནས་ཡར་འཛེགས་ལ་ཁ་དེར་སླེབས་དུས། དགོན་པ་ཡང་མཐོང་། མོས་གུས་ཐུན་མོང་མ་ཡིན་པ་ཞིག་དེར་སྐྱེས་ནས་ཡར་ཕྱིན་དུས། ངེད་རང་གི་གྲོགས་མཆེད་རྩེ་ཐང་པ། སྔོན་ལ་སླེབས་པ་ཚོས་ངོ་ཤེས་ནས། ཆོས་ཉིད་རང་གྲོལ་ཟེར་བ་གཅིག་ཡོད་པ་བསུ་བ་ལ་བཏང་བྱུང་བས། རྟེན་འབྲེལ་བཟང་སྙམ་སེམས་སྤྲོ་སིང་བ་ཞིག་བྱུང་། གྲོགས་མཆེད་རྣམས་ཀྱིས་ཀྱང་ཆོས་རྗེ་མཇལ་མ་ཟིན་པར་འདུག་པས། ང་སླེབས་པ་དང་དགོངས་ཇའི་ཐོག་ཏུ་མཇལ་བ་ལ་ཕྱིན་པས་ཆོས་རྗེའི་དྲུང་ནས་དགྱེས་ཚོར་ཆེན་པོ་ཡང་མཛད། གང་དགོས་ཀྱི་ཆོས་ལ་སོགས་པ་དང་། སྒོས་སུ་ཕག་མོ་ཤེས་རབ་གསལ་བྱེད་ཀྱི་བྱིན་རླབས། རྗེས་གནང་དང་བཅས་པ་ཐུགས་རྗེས་བཟུང་། དེ་ནས་ཨོ་རྒྱན་དུ་ཕྱིན། བླ་མ་རིན་པོ་ཆེ་ཨོ་རྒྱན་པ་མཇལ། དགྱེས་ཚོར་ལ་སོགས་པ་ཆེན་པོ་མཛད། དེ་དུས་སྟོད་སྨད་ཀྱི་གྲྭ་པ་ཐམས་ཅད་བསོད་སྙོམས་དང་། དོན་གཉེར་ལ་སོང་ནས། དགོན་པ་སོ་གསོད་པར་འདུག་པས། བསྙེན་སྒྲུབ་གཅིག་བྱས་ན་བསམ། བཅོམ་ལྡན་འདས་ཕག་མོའི་བསྙེན་སྒྲུབ་ཟླ་བ་གསུམ་གྱི་བར་དུ་བྱས་པས་ཐུགས་རྗེས་འཛིན་པའི་རྟགས་རྨི་ལམ་དུ་ཅུང་ཟད་ཙམ་ཡང་བྱུང་། མཚམས་དེར་ཐོན་ནས། རིན་པོ་ཆེ་ཨོ་རྒྱན་པས་དགུན་དེར་རྫོགས་པ་ཆེན་པོ་སྙིང་ཐིག་གི་ཁྲིད་གསུང་། ད་ལན་ཁྱོད་ཡོད་པས་ལྷག་ལུས་མེད་པར་གནང་དགོས་གསུང་ནས། ལྷག་མ་མ་ལུས་པ་རྫོགས་པར་གནང་ཞིང་། དེ་རྗེས་དབང་གོང་མ། རྒྱབ་ཆོས་ཡང་ཏིག་དང་བཅས་པ་ཡང་གནང་། བསྐང་གསོའི་ལུང་དང་ལས་བྱང་གི་ལུང་། ལར་ནི་རྫོགས་པ་ཆེན་པོའི་ཆ་ལག་མ་ལུས་པ། རྗེས་གནང་བྱིན་རླབས་དང་བཅས་པ་ཐུགས་རྗེས་བཟུང་། དཔལ་ནཱ་རོ་པའི་ཆོས་དྲུག །རྒོད་ཚང་པའི་ཁྲིད་ཆེན་བརྒྱད། ཟབ་མོ་ལྔ་ལྡན་གྱི་ཁྲིད། གཞན་ཡང་ཆོས་རྗེ་འཇིག་རྟེན་མགོན་པོའི་འཁྲུངས་ཆོས་ལ་སོགས་པ་མང་དག་ཏུ་གནང་། ཆོས་རྗེ་འབྲུག་པའི་ཐུབ་ལྔ་དང་། དབུ་མའི་ཚིག་ལ་སོགས་པ་དབུ་མའི་ལུང་མང་དག་ཏུ་ཡང་གནང་ཞིང་། ཟླ་བ་ལྔའི་བར་ལ་དངུལ་ཆུ་རིལ་བུའི་བཅུད་ལེན་བྱས་པས། བཅུད་ལེན་ཡང་འབྱོངས་པོ་བྱུང་བའི་སྟོབས་ཀྱིས་ལུས་ལ་ན་ཚ་མེད་ཅིང་། སེམས་གཟུང་འཛིན་གྱི་རྟོག་པ་དང་བྲལ་བའི་ངང་ནས་ལར་སྔར་ཕན་ཆད་མི་ཚེ་དོན་མེད་ལ་བསྐྱལ་འདུག །ད་ཕྱིན་ཆད་ཚེ་འདིའི་བྱ་བ་སྣབས་བཞིན་དུ་རྒྱང་བཏང་ན་ཕྱི་མའི་བྱ་བ་ལ་གཏིང་བསྙབ་བྱས་ནས་གཅིག་པུར་དབེན་པ་བརྟེན་ཏེ། ཆེ་འདོད་དང་། གྲགས་འདོད་དང་། ཚོང་སོ་ནམ་ཁེ་སྤོགས་ལ་སོགས་པ། མདོར་ན་ཆོས་དང་མི་མཐུན་པ་ཐམས་ཅད་སྐྱུར་ལ། ཚེ་འདི་བློས་བཏང་ནས་མི་མང་གི་གྲལ་འགོ་དང་། གཞན་གྱི་ཤ་ཚ་གྲོས་འདེབས་དང་། མདོར་ན་འཇིག་རྟེན་འདིའི་བྱ་བ་བྱེད་རེ་ཤི་སྙམ་པའི་ཞེ་མནའ་གཏིང་ནས་བསྐྱལ་ནས། ད་ཡུལ་ལ་ལོག་པའི་དོན་ཀྱང་མི་འདུག་གངས་ཏི་སེ་ལ་ཕྱིན་ནས་མི་ཚེ་ཐེབ་པོར་གྱི་སྒྲུབ་པ་གཅིག་བྱེད་དགོས་སྙམ་པ་བྱུང་ནས། བླ་མ་ཨོ་རྒྱན་པའི་དྲུང་དུ་ཞུས་པ་འབྲི་གུང་པའི་སྟོད་རིའི་ཐེམས་ཀྱི་ཁྲོད་དུ་འགྲོ་བར་ཞུ་ཞུས་པས། འགྲོ་བ་མི་དྲག་གསུང་ནས་ཁོང་གི་བཏང་དུ་མ་ཉན་པས། ད་བླ་མའི་བཀའ་བཅགས་པས་མི་ཡོང་བསམ་ནས། ཏི་སེ་ལ་མ་ཕྱིན་པར་སྐྱིད་སྨད་ལ་ཡོང་ནས། འཕན་ཡུམ་ལུང་པ་མན་ཆད་ཀྱི་རི་ཁྲོད་དགོན་པ་རྣམས་སུ་གནས་གཏད། གནས་འབྲེལ་འཇོག་དགོས་བསམ་ནས་རྒྱལ། ཉན་པོ་ལ་སོགས་པའི་འཕན་ཡུལ་ལུང་པའི་དགོན་པ་རྣམས་ལྟད་མོ་ལྟ་ཡིན། གནས་འབྲེལ་རེ་ཙམ་བཞག །བླ་མ་རྣམས་ལའང་བླ་མའི་རྣལ་འབྱོར་རེ་རེ་ཙམ། ཁོང་རང་རྣམས་པའི་དགོན་པའི་ཆོས་ལུགས་དང་མཐུན་པའི་ཆོས་འབྲེལ་རེ་ཙམ་ཞུས། དེ་ནས་དགེ་མོར་ཆོས་རྗེ་རིན་པོ་བསམ་གཏན་པའི་དྲུང་དུ། བླ་མའི་རྣལ་འབྱོར་ངོ་སྤྲོད་དང་བཅས་པ། གྲུབ་ཐོབ་གཅེར་གྱི་རྣམ་ཐར་འཁྲུངས་ཆོས་དང་། ཆོས་རྗེ་རྒྱ་བྲག་པ་དང་། སངས་རྒྱས་སྒོམ་པ་གཉིས་ཀྱི་རྣམ་ཐར་དང་བཅས་པ་ཞུས། དེ་ནས་ཆུ་འཐུང་མ་གཅིག་ལ་ཆུ་འཐུང་གི་ལུང་ཞུས་ནས་བསམ་ཡས་སུ་སླེབས་དུས། བླ་མ་ཤཱཀྱ་རིན་ཆེན་པའི་དྲུང་དུ་མཇལ་བ་ལ་མཆིམས་ཕུར་ཕྱིན་པས་ཁྱོད་སླེབས་པ་དེ་བཟང་། ད་ལོ་དབྱར་འདིར་སྡོད་གསུང་ནས་ཞལ་ཏ་བཟང་པོ་གནང་། སྡོད་པའི་ཚིག་བྱས་ནའང་། ང་རང་ལ་ནི་ནས་ལ་སོགས་རྡོག་པོ་གཅིག་ཀྱང་མེད། འབྲེལ་ཅན་རྣམས་ཀྱང་ནས་ཀྱི་སྐད་ངན་འདོན་ཀྱིན་འདུག་པས། ང་ལ་སྟེར་དགོས་པ་བྱུང་གིས་དོགས་པ་ཡིན་པ་འདྲ་བསམ་པའི་རྣམ་རྟོག་ཅིག་སྐྱེས། དེ་བས་ཀྱང་ང་རང་ཆུ་འཐུང་བ་དྲག་བསམ། ཡང་དབེན་གནས་ཀྱི་གཟིམས་ཁང་རྙིང་པ་རུ། ཟླ་བ་ཧྲིལ་པོ་གསུམ་ལ་ཆུ་འཐུང་པས། ཆུ་འབྱོངས་པོ་བྱུང་། ངེས་འབྱུང་དང་སྐྱོ་ཤས་དཔག་ཏུ་མེད་པ་སྐྱེ་བ་ཅིག་བྱུང་། ལུས་ལ་བལྟས་ཙ་ན་ཡང་རང་བཞིན་གྱིས་དྭངས་ལ་སྣུམ་བག་དང་ལྡན་པ་དང་། ལག་པ་ལ་བལྟས་པས་ཕྱི་གསལ་ནང་གསལ་ལྟ་བུ་གཅིག་བྱུང་ནས། དགེ་སྦྱོར་ཤིན་ཏུ་འཕེལ་བ་སྐྱིད་པ་ཅིག་བྱུང་། དེ་ནས་དགུན་སོ་དེར་བླ་མ་ཤཱཀ་རིན་པའི་ཞལ་ཏ་ལ་འདིར་སྡོད་ལ། རིན་པོ་ཆེ་གུ་རུ་པའི་དྲུང་དུ། ད་ལོ་ཆོས་ཉོན་གསུང་། ཞལ་ཏ་གནང་བས། རིན་པོ་ཆེ་གུ་རུའི་དྲུང་དུ་རྫོགས་ཆེན་སྙིང་ཁྲིད་ཉན་ཅིང་། སག་ཡ་བྲག་ཕུག་ཏུ་བསྡད་པ་ལ་མཐུན་རྐྱེན་ཆེར་མེད་པས་ནམ་ཟླ་གྲང་བ་དང་། མི་མངས་ཀྱི་ཁྲོད་དུ་འགྲོ་བ་དང་། དཀའ་ཐུབ་བཅུད་ལེན་བྱེད་པ་མི་འགྲུབ་པར་འདུག་སྙམ་པས་དེར་ཚོགས་ཆུང་རེ་ཙམ་བྱུང་བའི་ཟན་སྐམ་རྣམས་ལ་མཁན་པོ་བྱས་ནས། ཟན་རྡོག་རེ་ལ་ཚལ་དྲུག་དྲུག་ཏུ་བྱས་ནས། ཞག་གསུམ་གྱི་འཚོ་བ་བྱས། ཚོགས་འཁོར་ཚོགས་ཆང་དང་བཅས་པ་རྣམས་ཀྱིས་འཕྲལ་ཕྱིར་ནས། ཟན་སྐམ་རྐྱལ་ཆུང་ཙམ་བྱུང་ཞིང་། ཆོས་ཐོན་ནས་ཟན་སྐམ་རྐྱལ་ཆུང་གང་དང་། གཏོར་ཕྱེ་འགྱེད་མཁན་བྱུང་བ་བསགས་པས་རྩམ་པ་དུམ་གཅིག་ཡོད་པ་ལ་དམིགས་རྟེན་བྱས་ནས། དེར་མཚམས་དམ་པོ་བྱས་ནས་བསྡད་པ་དྲག་པར་འདུག་སྙམ་པ་བྱུང་། སྡོད་ས་མི་ཚོང་སིར་བྱས་ན། ཁོང་རྣམ་པའི་ཕུད་ལ་ཕར་འབོད་ཚུར་འབོད་དང་། བཟའ་བཏུང་གི་ལན་མཇལ་རེས་རྣམས་མཐོང་ནས་དུད་འདྲ་ཏེ་ཡང་ལྡང་སྟེ། དགེ་སྦྱོོར་གྱིའང་སད་དུ་འགྲོ་བ་འདུག་སྙམ་ནས། དེར་མཚམས་དམ་པོ་ཞིག་བྱས་ནས་ཟླ་བ་གསུམ་གྱི་བར་དགེ་སྦྱོར་ལ་ཞུགས་པས། དགེ་སྦྱོར་འཕེལ་ཞིང་ཉམས་རྟོགས་རྣམས་ཀྱང་ཅི་རིགས་པ་བྱུང་། ཁྱད་པར་ནུབ་གཅིག་གི་རྨི་ལམ་ན་གཙང་པ་བྲོ་པ་ཤིང་རྩེད་བྱེད་པའི་ཤིང་བཙུགས་པའི་ཐག་པ་གཅིག་ལ་འཇུག་པ་སྙམ་བྱེད་པ་ཞིག་ལ་སྐྱེ་དམན་མང་པོ་ཞིག་གིས་ཐག་པ་དེ་ནས་འཐེན་པས་ནམ་མཁའ་ལ་ཡེར་ཁྱེར་པ་སྙམ་བྱེད་པ་ཞིག་ལ། ནམ་མཁའ་ལ་ཕྱག་ན་རྡོ་རྗེའི་སྐུ་ཡིན་སྙམ་པའམ། རེག་འགའ་སངས་རྒྱས་སྟོང་བཞུགས་པའི་ཐང་ཁ་གཅིག་ཡིན་པ་སྙམ་བྱེད་པ་གཅིག་ལ། ལུས་སེམས་ལ་བདེ་སྟོང་གི་ཉམས་ཁྱད་པར་ཅན་སྐྱེས། དེའི་མོད་ལ་གཉིད་སད་བྱུང་ལུས་ལ་བདེ་བས་ཁྱབ་ཅིང་། སེམས་ལ་གཟུང་འཛིན་གྱི་རྟོག་པ་ཐམས་ཅད་རང་སར་དག་པའི་ངང་ནས། བྲག་ཕུག་དེ་འོད་གསལ་གྱིས་ལྟེམས་ཁེངས་འདུག་པའི་ངང་ནས། དར་ཅིག་ནས་དྲན་པ་རྙེད་ཙ་ན། རྨི་ལམ་དེ་ཡང་བཟང་། ནང་གི་འོད་གསལ་འདི་ཡང་ལེགས་སྙམ་ནས། སེམས་ལ་དགའ་བྲོད་ཀྱི་འཛིན་པ་ཞིག་ཞུགས་འདུག་པས། དེ་ཉིད་ཀྱི་ངང་ལ་དེ་ཉིད་བླ་མར་ཤར་ནས། ཨ་ཕ་ཁྱོད་འདྲ་བ་ཡོད་པ་མདངས་སུམ་རྨི་ལམ་གྱི་ཉམས་དུམ་པ་ཤར་བ་དང་། ད་ལྟ་འོད་གསལ་གྱི་སྣང་བ་ཅུང་ཟད་ཤར་བ་འདི་ལ་དེ་ཙམ་གྱི་ཞེན་ཆགས། ལར་ཆོས་རྗེ་བླ་མ་རིན་པོ་ཆེའི་སྐུ་དྲིན་ལ་བརྟེན་ནས། ཆོས་སྐུ་ཀ་དག་ཆེན་པོའི་ཀློང་ཡངས་ནས། ལོངས་སྐུ་དྭངས་ཞིང་ཁམས་ཀྱི་སྣང་བ་དང་། སྤྲུལ་སྐུ་འགག་མེད་ཆེན་པོའི་ངང་ལས། གང་ཤར་འཛིན་མེད་དུ་རང་གྲོལ་ཞིང་ཐུགས་རྗེ་བྱམས་དང་སྙིང་རྗེ་མ་བུ་གཅིག་པ་ལ། བརྩེ་བ་ལྟ་བུའི་སེམས་ཀྱིས་འགྲོ་ལ་ཕན་པ་རྒྱ་ཆེར་བསྒྲུབས་ཤིང་། མདོར་ན་སྐུ་གསུམ་དུ་འབྲལ་མེད་པའི་དགོངས་པ་ལ་དུས་ཐམས་ཅད་དུ་འབྲལ་མེད་ཉམས་སུ་ལེན་པ་འདི་འདྲའི་དོན་རྟོགས་ནས། དེ་ལྟ་བུའི་ཉམས་ལེན་གྱི་ལྷ་རེ་མཐོང་བ་ལ་དགའ་བྲོད་རང་འཆའ་ཅི་དགོས། ལར་སྐྱིད་པ་ཡིན་སྣང་སྲིད་འོད་གསལ་དུ་ཤར་བ་འདི་སྐྱིད་པ་ཡིན། གང་ཤར་སྐུ་གསུམ་དུ་མཐོང་བ་འདི་སྐྱིད་པ་ཡིན། བླ་མ་རིན་པོ་ཆེའི་སྐུ་དྲིན་ལ་འཁོར་ཐབས་མི་འདུག་པ་སྙམ་ནས། བླ་མ་ལ་མོས་གུས་དཔག་ཏུ་མེད་པ་གཅིག་ཀྱང་སྐྱེས། ད་ཅི་བྱས་ཆོས་ཡིན། གང་ཤར་ལམ་ཡིན་སྣང་སྲིད་བླ་མར་ཤར་བ་འདི་ལྟ་བུའི་དོན་རྟོགས་པས། ཅི་བྱས་བདེ་བར་འདུག་སྙམ་པའི་རྟོགས་པ་ཁྱད་པར་ཅན་ཅིག་ཀྱང་སྐྱེས། དེ་ནས་ཞག་ཕྱི་མའི་ཐོ་རངས་ཀྱི་རྨི་ལམ་ཞིག་ན། ནམ་ལངས་པ་དང་ཉི་མ་རྩེ་ཤར་བ་དང་། ནམ་མཁའ་ནས་འབྲུའི་ཆར་པ་སི་ལི་ལི་བབས་པ་ཞིག་རྨིས་པའི་མོད། སེམས་ཀྱི་ཐོག་ཏུ་བདེ་ཡ་ལེ་བའི་རྣམ་པ་ཞིག་ལ། ངོ་བོ་དེ་དགའ་བར་ཤར་བའི་རིག་འདྲ་བ་འདུག །དེ་མོད་ལ་གཉིད་སད་ཙམ་ན་ཡང་། དགའ་ཡ་ལེ་ཁ་འདྲ་འདུག་པས། དེའི་མོད་ལ་དགའ་བྲོད་ཀྱི་བདུད་ཞུགས་པ་མ་ཚོར་བ་འདུག་པ་སྙམ་པའི་ངང་དེ་ལ། སྐྱག་དད་མེད་དགའ་བྲོད་ཀྱི་བདུད་ཡིན་དུ་ཆུག་ཅི་བྱས་ཆོས། གང་ཤར་ལམ། སྣང་སྲིད་བླ་མར་ཤར་དུས། བདེ་སྡུག་ཅི་བྱུང་ཡང་ཁྱད་པར་སྤུ་ཙམ་ཞིག་ཀྱང་མེད་པར། ཐམས་ཅད་ཀུན་ཏུ་བཟང་པོའི་རོལ་པ་ཡིན་པར་གདིང་ཆོས། དེ་ནས་དེ་ཁའི་རྗེས་ལ་ཅི་བྱུང་ཡང་འདྲ་བ་ཡིན་པ་ལ། ཉི་མ་ཤར་བ་དེ་ཉིད་གནས་སྐབས་སུ་སྡིག་པ་འདག་པའི་རྟགས་ཡིན་པར་གོ། །འབྲུའི་ཆར་བབས་པ་དེ་ཉིད་འབྲས་བུ་ལམ་དུ་བྱེད་པའི་རྟགས་ཡིན་པར་འདུག་པས། བླ་མ་དམ་པ་རྣམས་ཀྱི་བཀའ་དྲིན་ཡིན་སྙམ་པའི་མོས་གུས་དུངས་པ་ཞིག་ཀྱང་སྐྱེས། དེ་ནས་བཟུང་ནས་ལོ་དྲུག་གི་བར་ལ། ཆོས་རྗེ་རིན་པོ་ཆེ་གུ་རུ་བའི་དྲུང་གི་ཐུགས་རྗེས་བཟུང་ནས། དགེ་སྦྱོར་འཕེལ་ཞིང་སྐྱིད་པ། མི་སུ་ལའང་ཤེས་འབྲེལ་ལ་སོགས་མེད་ཅིང་། དམའ་བའི་ས་བཟུང་ནས་བེམ་པོ་སྟག་ཧྲལ་གྱིས་ཕྱིའི་འཕྱོར་ཆས་དང་། ནང་གི་དགེ་སྦྱོར་བྱེད་པའི་གོས་ཀྱི་གོ་བཅད་ཅིང་དེ་བར་གྱི་འཚོ་བ་དེ། ཚོགས་འཁོར་ཚོགས་ཆུང་རྣམས་ལ། ཞུས་སོ་བྱས། དེས་མ་ལྕོགས་པའི་བར་སྐབས་རྣམས་སུ་དངུལ་ཆུའི་བཅུད་ལེན་དང་། རྟག་ཏུ་ངུ་གཉིས་ཀྱི་བཅུད་ལེན་ལ་སོགས་རྣམས་ལ་བརྟེན་ནས་བསྡད་པས། ང་རང་གི་སྐྱིད་པའི་དགེ་སྦྱོར་འཕེལ་བ་དང་། ཕྱི་ལྟར་དུ་སྙིང་རྗེའི་གནས་དང་། ཉམ་ཐག་པ་ལྟ་བུ་བྱུང་། དེའི་དུས་གཞན་གྱི་གྲལ་འགོར་མི་སྡོད་པ་ལ་སོགས་པ་བྱས་དུས། བླ་མ་རིན་པོ་ཆེ་གུ་རུ་པའི་དྲུང་ནས་ཀྱང་བཀའ་བཀྱོན་དང་། བླ་མ་བཀྲས་དཔལ་བ་ལ་སོགས་རྣམས་ཀྱི་དམན་པའི་ཆོས་བརྒྱད་འདི་འདྲས་ཅི་བྱེད་ཟེར་ནས་བཀའ་བཀྱོན་བྱུང་ཡང་ང་རང་ལ་དགེ་སྦྱོར་འཕེལ་བར་བྱུང་བས་དེ་འཐད་པར་བྱུང་། དེ་ནས་རི་མོ་ཅན་དང་། བློན་པོ་འགོས་དང་། བྱ་འུག་ལྷ་ཁང་ལ་སོགས་པ་རྣམས་སུ་ཡང་དཀའ་ཐུབ་བྱེད་ཅིང་། སྒྲུབ་པ་ནན་ཏན་སྙིང་པོ་བྱས་དུས། རྨི་ཉམས་དང་ཤེས་ཉམས་དང་། སྣང་ཉམས་རྣམས་ཐན་ཐུན་བྱུང་བ་རྣམས་ཡི་གེ་གཞན་དུ་ཤེས་པར་བྱ། དེ་ནས་རིན་པོ་ཆེ་སྤྲུལ་སྐུ་པའི་དྲུང་ལྷོ་བྲག་ནས་ཕྱགས་ཕེབས་ཏེ་མཇལ་བ་ལ་རིན་པོ་ཆེ་གུ་རུ་བ་བྱོན་པའི་ཕྱགས་ཕྱི་ལ་ཕྱིན་ནས། རིན་པོ་ཆེ་གུ་རུ་པའི་དྲུང་དུ་ཡང་གསང་བ་བླ་ན་མེད་པའི་སྙིང་ཐིག་གི་ཐོག་དྲངས་དབང་གང་བརྒྱུད་ཐེག་མཆོག་གུ་རུའི་ཐུགས་སྒྲུབ་ཚེ་བརྟན་ལུགས། དེ་ལ་སོགས་པའི་ཨོ་རྒྱན་གྱི་གཏེར་ཆོས་མང་དག་ཏུ་ཞུས་ཤིང་ཐུགས་ལ་བཏགས། རིན་པོ་ཆེ་སྤྲུལ་སྐུ་པའི་དྲུང་དུ་ཡང་། ཡང་ཟབ་མཁའ་འགྲོ་སྙིང་ཐིག །ཕྱག་ན་རྡོ་རྗེ་མདོ་ལུགས། ཕྱག་ན་རྡོ་རྗེ་གཏུམ་པོ་ཁྲག་ཐོག །ཆོས་རྗེ་རིན་པོ་ཆེའི་གསུང་སྒྲོས་ཁ་འཐོར་མང་དག་ཏུ་ཐུགས་ལ་བཏགས་ཤིང་། བདག་གི་ཕྱི་མའི་བླ་མ་དང་འཇིག་རྟེན་འདིས་ཕའི་གོ་བཅད་ནས། ཐུགས་རྗེས་བུ་བཞིན་དུ་སྐྱོང་། དེའི་དུས་སུ་བླ་མ་རིན་པོ་ཆེ་སྟག་ཚང་པ་མཆིམས་ཕུར་བྱོན་དུས། ཆོས་རྗེ་ཡང་དགོན་པའི་ལུགས་ཀྱི་ལྷན་ཅིག་སྐྱེས་སྦྱོར། གཏུམ་མོ་ཞག་བདུན་མའི་ཁྲིད། ཆོས་ཀྱི་རྡོ་རྗེའི་སྦ་བཤད། བར་དོ་གནད་ཕྲེང་གི་བྱིན་རླབས་དང་བཅས། ཐུགས་རྗེ་ཆེན་པོའི་དམར་ཁྲིད། ལྷ་བཅུ་མའི་དབང་བསྐུར་སྒྲུབ་ཐབས་དང་བཅས་པ། གཞན་ཡང་རི་ཆོས་ཀྱི་ཆ་ལག་ལ་སོགས་པ་ཕྱག་རྒྱ་ཆེན་པོའི་ཆོས་མང་དག་ཏུ་ཐུགས་ལ་བཏགས། བླ་མ་རི་ཁྲོད་པ་བྱ་བྲལ་བ་ལ། རྒྱུད་ཕྱིའི་ངོ་སྤྲོད། གདམས་པ་དར་ཚགས་ཀྱི་མགོ་བྱས། རྒྱུད་ཕྱི་མ་ཆ་ལག་དང་བཅས་པ་རྣམས་ཀྱི་པོད་ལུང་ཞལ་གདམས་དང་བཅས་པ་གནང་། ཆོས་ཀྱི་རྗེ་རིན་པོ་ཆེ་བསོད་ནམས་རྒྱལ་མཚན་པའི་དྲུང་ནས་མཁན་པོ་མཛད། སློབ་དཔོན་མཉྫུ་ཤྲཱི་པའི་དྲུང་ནས་སློབ་དཔོན་མཛད། མཁན་ཆེན་བཀྲས་སངས་པའི་དྲུང་ནས་གསང་སྟོན་མཛད། ལོ་བཅོ་བརྒྱད་ཀྱི་ཐོག་ཏུ་བསྙེན་པར་རྫོོགས་པ་ཐོབ་ཅིང་། གཞན་ཡང་ཆོས་རྗེ་རིན་པོ་ཆེ་བའི་དྲུང་དུ་དཔལ་དུས་ཀྱི་འཁོར་ལོ། བརྟག་གཉིས། གུར། སམ་བྷུ་ཊི། སྡུད་པ་རྩ་འགྲེལ། སྦྱོར་བ་ཡན་ལག་དྲུག །དྲུང་པ་ཉིད་ཀྱིས་མཛད་པའི་ཁྲིད་ཡིག་རྫོགས་པ། གཟེར་ལྔ་ལམ་འབྲས་རྣལ་འབྱོར་བཞི། ཤིན་ཏུ་སྤྲོས་མེད། སྤྱོད་ཡུལ་དྲུང་པ་ཉིད་ཀྱིས་མཛད་པའི་དམར་ཁྲིད། བདེ་མཆོག་ལུགས་ཀྱི་དབང་མངོན་རྟོགས་དང་བཅས་པ། ཆོས་རྗེ་རྒྱལ་སྲས་ཐོགས་མེད་པས་མཛད་པའི་བླ་མའི་རྣལ་འབྱོར། གསོལ་འདེབས་དང་བཅས་པ། རྡོ་རྗེ་འཇིགས་བྱེད་ཀྱི་སྒྲུབ་ཐབས། རྡོ་རྗེ་དབྱངས་ཅན་དཀར་མོ། དམར་མོ། ཙ་རྩི་ཀའི་སྒྲུབ་ཐབས་ལ་སོགས་པ་དང་། ཆོས་རྗེ་འཕགས་པས་མཛད་པའི་མཎྜལ་འབུལ་ཆོག་གསོལ་འདེབས་དང་བཅས་པ། བླ་མ་ཤཱཀ་རིན་པའི་དྲུང་དུ། ཨུ་རྒྱན་བསྙེན་སྒྲ